المملكة ديال كرواتيا (925-1102)

**مملكة كرواتيا** أولا **المملكة الكرواتية** (ب ) كترجع لممالك لقرون لوسطانية فؤروبا الوسطانية. ضمت المملكة ݣاع الأراضي ديال كرواتيا الحالية (من غير إستريا الغربية و شي مدون ساحلية دالماسية) ، و كانو تابعين ليها بزاف ديال الأراضي اللي كتسمى اليوم البوسنة و الهرسك.

حكمو المملكة الكرواتية شي فاميلات، و بقات البلاد دولة عندها سيادة شي جوج قرون. كانت المملكة ف ديك الوقيتة كتعيش ديما ف صراعات و مدابزات، و كانو عندها حتى تحالفات مع البلغار و البيزنطيين، و الهنݣاريين. و كانت ف منافسة قوية مع جمهورية البندقية (ڤينيسيا) على شكون اللي غادي يتحكم ف ساحل البحر الأدرياتيكي الشرقي.

كان واحد راجل دين سميتو ݣريݣوري منين بغا يفرض اللغة الكرواتية ف الطقوس الدينية ف القرن عشرة، داكشي اللي نوض الروينة بينو و بين البابا. قبل ما تطفى هاد الروينة بوحدها. نجحات كرواتيا باش تسيطر و تأمن ݣاع المدون الساحلية ف دالماسيا مع سقوط الهيمنة البيزنطية عليها ف النص التاني من القرن حضاش. وصلت المملكة للطوپ ديالها ف الوقيتة اللي كانو حاكمينها الملوك پيتر كريشمير الرابع (1058- 1074) و ديمتريوس زڤونيمير (1075-1089).

حكمات الفاميلة ديال ترپيميروڤيتش المملكة بزاف ديال الوقت حتى ل عام 1091. طرات أزمة ديال لخلافة، و من بعد حكمات عائلة أرپاد بعد عشر سنين من المدابزة على العرش و بعد معركة جبل ݣڤوزد. جا هادشي مع تتويج الملك كولومان من هنݣاريا ملك على كرواتيا و دالماسيا ف بيوݣراد نا مورو ف عام 1102، و هكا توحدات لممالك الهنݣارية والكرواتية تحت تاج واحد. العلاقة و الشروط اللي كانت بينات بين لممالك ولات مسألة خلاف ف القرن 19. و مع مرور الوقت زادت تعقدات العلاقة، و هكا حتافظات كرواتيا ب درجة كبيرة من الإستقلال ديالها، و بقات القوة الحقيقية بين يدين النوبالا المحليين. غالبا ما تيشوفو عولاما التاريخ الكرواتيين و الهنݣاريين الجداد للعلاقات بين المملكة الكرواتية و المملكة الهنݣارية ف عام 1102 بلي ماكانتش متكافئة و بلي حتى حاجة ما كانت كتجمعهوم من غير ملك مشتارك.

## شنو وقع
وصلو السلاڤ ل جنوب شرق ؤوروبا ف البدية ديال القرن سبعة و خلقو تما بزاف ديال الولايات، بما في دلك دوقية كرواتيا. بداو تينشرو المسيحية بين الكروات بعد وقت قصير من الوصول ديالهم، و كملات عملية التنصير مع القرن تسعة. الحكم الدوقي بقا بين فاميلات ضوماݣويڤيتش و ترپيميروڤيتش المتنافسين. نافسات مملكة كرواتيا جارتهم جمهورية البندقية، و تقاتلت و تحالفت مع الإمبراطورية البلغارية اللولة و دازت عليها فترات من التبعية للإمبراطورية الكارولينجية و الإمبراطورية البيزنطية. عتارف البابا يوحنا التامن ب الدوق برينيمير كملك مستقل ديال كرواتيا ف عام 879 ميلادية.

## المملكة

### التأسيس
كرواتيا تطورات ل درجة مملكة ف جوايه عام 925. طوميسلاڤ كان أول حاكم كرواتي اللي عطاتو المستشارية ديال البابا لقب "الملك". و كيتݣال بلي طوميسلاڤ ولى ملك ف عام 925, ولايني هاد الإدعاء ما يمكنش نتأكدو منو. حيت حتى واحد ما عارفش فوقاش و شكون اللي ردو ملك، و ماكاين حتى تأكيد بلي كان ملك أصلا. طوميسلاڤ تدكر كـ ملك ف وثائق محفوظين تنشرو ف *هيسطوريا سالونيتانا*. و تدكر لمرة اللولة ف ملاحظة مسبقة ل توصيات مجلس الإنقسام د عام 925، حيت تكتب بلي طوميسلاڤ هو الملك الحاكم ف مقاطعة الكروات و ف المناطق الدالماسية، ف الوقت اللي تطلق على الحاكم الكرواتي لقب الملك على حساب للقانون طناش من توصيات المجلس. تسمى طوميسلاڤ بـ"ملك الكرواتيين" ف واحد البرية صيفطها البابا يوحنا العاشر. واحد الكاهن سميتو ديكليا وضح تاريخ تعيين طوميسلاڤ ملك و حدد الفترة ديال الحكم ديالو ف 13 عام. التسجيلات و الوثائق اللي جات من بعد باللي الخلفاء ديال طوميسلاڤ سماو روسهوم ب سمية "الملك" ف القرن العاشر، واخا ما كايناش تسجيلات اللي كتبت ملكية طوميسلاڤ. ولايني كرواتيا ولات تحت الحكم ديالو وحدة من أقوى الممالك البلقانية.

طوميسلاڤ كيتعتابر من فاميلة تريپيمير اللول، و واحد من أبرز الأفراد من فاميلة ترپيميروڤيتش. طوميسلاڤ نجح ف توحيد كروات پانونيا و دالماسيا ما بين عوام 923 و 928، مع وجود دوق مستاقل لكل واحد منهم. تقدر تكون لأراضي ديال المملكة كانت شادة ݣاع تال دالماسيا، پانونيا، الشمال، و الغرب ديال البوسنة. واخا ما معروفش المجال الجغرافي الدقيق للمملكة ديال طوميسلاڤ. كانت كرواتيا ف داك الوقت كتكون من 11 مقاطعة و باناط وحيد. كل منطقة من هذه المناطق (المقاطعات و الباناطات) كانت عندها بلدة ملكية محصنة خاصة بها.

دغيا دخلات كرواتيا ف صراع مع الإمبراطورية البلغارية ف عهد سميون اللول (اللي كيتسمى حتى سيميون العظيم ف بلغاريا) ، اللِّي كان بالفعل ف حرب مع البيزنطيين. طوميسلاڤ سنى إتفاقية مع الإمبراطورية البيزنطية و هاد الإتفاقية خلات الإمبراطور البيزنطي رومانوس اللول يعطي مكافأة ل طوميسلاڤ اللي هي يخليه يسيطر على المدون الساحلية ف ثيمة دالماسيا البيزنطية، زايدون عطاه حصة من الضرائب اللي كتجمع من هاد المدون الساحلية. كرواتيا ستقبلات الصرب المطردوين و حماتهم مع زعيمهم زاهاريا، بعد غزو سيميون ل إمارة صربيا ف عام 924. حاول سيميون يهرس الإتفاق الكرواتي-البيزنطي فعام 926، و فرع الدفاعات الضعيفة ديال الدالماسيا البيزنطية، فاش صيفط دوق ألوݣوبوتور مع جيش كبير لمحاربة طوميسلاڤ، لكن جيش سيميون نهازم ف معركة مرتفعات البوسنة. الجوج مندوبين ديال البابا يوحنا العاشر رجعو السلام بين كرواتيا و بلغاريا من بعد الوفاة ديال سيميون ف عام 927. يقدرو يكونو الجيش و البحرية الكرواتية كانو ف ديك الوقيتة كايتكونو من شي 100 ألف وحدة ديال المشاة و 60 ألف فارس و 80 ساݣينا (باطو د لحرب كبير) و 100 كوندورا (باطو د لحرب صغير) ولايني هاد لأرقام كيتّعتابرو مبالغ فيهم.

## مصادر

تصنيف:تاريخ د كرواتيا
تصنيف:تاريخ د ؤروپا
تصنيف:تاريخ د هنݣاريا
تصنيف:تاريخ د بلغاريا
تصنيف:بلدان مابقاوش ف ؤروپا
تصنيف:لقرن 10 ف كرواتيا
تصنيف:لقرن 11 ف كرواتيا
تصنيف:لقرن 12 ف كرواتيا